- Genesis
- <
- 17
- >

17
Hay Hopap di Pumpakugitan di Linala'i
1 Hidin nuntawon hi Abram hi nahiyam ta hiyam ya numpattig hi Apo Dios ay hiya, ya inalinay, “Ha"in hi El-Shaddai*Hay pohdonan ibaga ya nan Dios an abalinanan amin di logom. an nan Dios an abalinanan amin di logom, at unudona' ta ihamadmuy pangatmu. 2 At itulag'un he"a ta do'lo' ahan di holagmu.”
3 Ya nunluung hinan lutah Abram an mange'gon ay Hiya. Ya impidwan Apo Dios an inalinay, 4 “Hay itulag'un he"a ya do'lo' ahan di holagmu ta he"ay ommod nan do'ol an tataguh nan abablubabluy. 5 Ya mete"ad ugwan ya bo'on mahkay Abram†Hay pohdonan ibaga ya nabagtun ommod an hi ama. di ngadanmu ta he"ah Abraham‡Hay pohdonan ibaga ya ommod an amin nan numpunhituh numbino'ob'on an babluy. ti pumbalino' he"ah ommod an amin nan mumpunhituh numbino'ob'on an babluy. 6 Ti do'lo' ahan di holagmu ta miwa'atdah tun abablubabluy, ya mumpun'aliy udumnan dida. 7 Nan intulag'un he"a ya minaynayun an ma'at an ta"on nan a'apum hi enggana. At Ha"in di dayawom, ya umat goh hinan mihukat ay he"an holagmu ta Ha"in di dayawonda. 8 An amin nan babluy ad Canaan an ni'hituwam ad ugwan ya idat'un amin ay he"a ya nan holagmu ta da'yuy ad luta. Ya nan holagmu ya mahapul an Ha"in an Dios di dayawondah mi'id pogpogna.”
9 Ya inalin goh Apo Dios ay Abraham di, “Nonomnomom nan intulag'un he"a, at mahapul an atom, ya ta"on nan holagmu ya nan holagda goh ya mitutuluy an unudonda ta adida aliwan. 10 At hay panginnilaan hi pangunudam ya mahapul an makugit an amin nan linala'i ya ta"on nan holagda. 11 At makugit ayun amin ta panginnilaan hinan intulag'un he"ah mahapul an unudom. 12 Mete"ad ugwan ya mahapul an makugit an amin di linala'in ung'ungungngah nan miyawaluy algawda, ya ta"on nan himbut an mitungaw hi babluyyu, ya nan mipallog an himbut an malpuh nan udumnan babluy. 13 At an amin di linala'i ya mahapul an makugitda ta hiyay malkan di odolda ta panginnilaan an adi mapogpog nan intulag'un he"a. 14 At nan linala'in agguy nakugit ya agguy nibilang hi tagu' ti agguyna inunud di ni'tulaga' ay he"a.”
15 Ya inalin goh Apo Dios ay Abraham di, “Hi Sarai an ahawam ya bo'on mahkay hi Sarai§Agguy tu'u inilay pohdon ten ngadan an ibaga. di ngadana ta hi Sarah.*Hay pohdonan ibaga ya babain imbaluy di ali. 16 Ya wagaha' hiya ta umimbaluy hi lala'i, ya hiyay ommod di do'ol an tatagun mumpunhituh nan numbino'ob'on an babluy. Ya waday mumpun'alih malpuh nan holagna.”
17 Ya nunluung hinan lutah Abraham ta dayawonah Apo Dios. Mu hiya ya kumikih punnomnomanan inalinay, “Undan mabalin an munholag di hinggahut di tawona? Ya undan mabalin an umimbaluy hi Sarah an nahiyam di tawona?” 18 Ya inalin Abraham ay Apo Dios di, “Undan ahan adi mabalin hi un nan holag'un hi Ishmael di mamnoh hinan tawid'u?”
19 Ya inalin Apo Dios di, “Bo'on, ti hi Sarah an ahawam ya umimbaluy hi lala'i, ya ngadnam ta hi Isaac.†Hay pohdonan ibaga ya kumiki ti kimmikih Abraham (Gen. 17:17), ya kimmiki goh hi Sarah (Gen. 18:12). At hi Isaac di pi'tulaga' goh hinan mid pogpognan tulag'u ta nan holagnay pangipa'annunga' hinan intulag'un he"a. 20 Ya nan inalim an hi Ishmael ya wagaha' ta idat'uy do'ol an holagna. At hiyay ommod di himpulu ta duwan a'ap'apun di tatagu, ya umat goh hinan holagdan mundongol di aatda. 21 Mu hay ipa'annungan nan intulag'un he"a ya han imbaluymun hi Isaac an itungaw Sarah hi tawon hinan umat hitun gutudna.” 22 Unat goh nalpah an ni'hapit hi Apo Dios ay Abraham ya tinaynana.
23 Heden algaw ya inunud Abraham nan inalin Apo Dios ay hiya, at kinugitnah Ishmael an imbaluyna. Ya inatna goh an amin hinan linala'in nan himbut an nitungaw hi babluyda ya nan nipallog an himbut an nalpuh nan udumnan babluy. 24 Hi Abraham ya nuntawon hi nahiyam ta hiyam ya un makugit, 25 ya hi Ishmael an imbaluyna ya nuntawon hi himpulu ta tulu ya un makugit. 26 Ya heden algaw ya nundehhan da Abraham ay Ishmael an nakugit. 27 Ya inatna goh an amin hinan linala'in nan himbut an nitungaw hi babluyda ya nan mipallog an himbut an malpuh nan udumnan babluy.

- Genesis
- <
- 17
- >

*17:1 Hay pohdonan ibaga ya nan Dios an abalinanan amin di logom.

†17:5 Hay pohdonan ibaga ya nabagtun ommod an hi ama.

‡17:5 Hay pohdonan ibaga ya ommod an amin nan numpunhituh numbino'ob'on an babluy.

§17:15 Agguy tu'u inilay pohdon ten ngadan an ibaga.

*17:15 Hay pohdonan ibaga ya babain imbaluy di ali.

†17:19 Hay pohdonan ibaga ya kumiki ti kimmikih Abraham (Gen. 17:17), ya kimmiki goh hi Sarah (Gen. 18:12).

© 2018 WBT