- Ezekiel
- <
- 27
- >

27
Hay Miyebel ad Tyre
1 Inalin goh Apo Dios ay ha"in di, 2 “Ezekiel, eyebelmu ni' nan meyebel hi ad Tyre an dumalat nan ma'at enen babluy 3 an buhhu'an an umuy hinan baybay an pungkumilduan di abablubabluy an alyom di,
Da'yu an iTyre ya alyon Apo Dios di ipahiyayu anuy
amaphod nan numbabluyanyu.
4 An gapu ta mapmaphod di niyamman nan babluyyu
an umat hinan ma"aphod an pupul an wah nan gagwan di baybay
5 ti hay dedengna ya bolbol an nalpuh nan Duntug an Hermon,
ya hanan tu'ud an nigagwah nan pupul ya cedar an nalpud Lebanon.
6 Ya hana ay an punggaudyu ya hay niyamma ya nan ayiw an oak an nalpud Bashan,
ya nan dotal di pupulyu ya nan ayiw an cypress an na'al'altian hinan ivory*Hiyah ne ha'gud di elepante. an nalpud Cyprus.
7 Ya hana ay goh han naboldaan an linen an nun'itayun an halapan di pupulyu
ta bumadang an mangitulud hinan pupul ya nalpud Egypt.
Ya hana ay goh an punlidumanyun paddungnay bantilayu
an hay niyamma ya nan nun'anginan lo'ob an munggudla†Unu purple. ya mumpugagaw‡Unu blue.
ya nalpuh nan pingit di baybay ad Elishah.§Ohan babluy ad Cyprus.
8 Ya hana ay an punggaggaudonyuh nan pupulyu ya nan i'ibbayun iSidon, ya i'Arvad,*Daten duwan siudad ya ad Phoenicia goh an umat hi awadan ad Tyre.
ya hay mangimunihuh nan pupulyu ya nan i'ibbayun iTyre.
9 Ya inawityu nan i'ibbayun iGebal†Unu ad Byblos an oha goh an siudad ad Phoenicia. ta wada ay di napa"ih nan pupul ya impaphodda,
ya an amin nan mumpumbiyahin pupul ya umalidan luma'uh nan ila'uyu.
10 Ya nan titindaluyun numpunhapiaw ya numpunhelmet
ya nalpudad Persia, ya ad Lydia,‡Ohan babluy ad Asia (unu ad Turkey). ya ad Libya ta diday mangibaliw ay da'yu.
Ya pun'ihabluyda nan helmetda ya hapiawdah nan allupyu,
at ma"aphod di tigawna.
At gapun dida ya nundongol di aatyuh nan abablubabluy.
11 Ya hana ay goh an guwalyayu ya nalpudad Arvad ya ad Helek§Unu ad Cilicia (unu ad Turkey).
an diday mungguwalyah nan allup ya nan pantaw di allup di babluyyu.
Ya hana ay goh an nalpud Gammad*Mid nanginnilad ugwan hi awadan ten siudad. ya diday mungguwalyah nan ata'nang an abung an pun'adugan.
Ya nun'ihabluyda goh nan hapiawdah nan allup,
at inyal'allanan ma"aphod di tigaw nan babluyyu.
12 Ya nan iTarshish†Unu nan iSpain. an umalin luma'uh nan ila'uyu ya hay pamayadda ya silver, ya gumo', ya lata, ya nan purbura.‡Unu lead hinan hapit di mumpaha'.
13 Ya nan iGreece, ya iTubal,§Unu nan iPontus (unu nan iTurkey). ya iMeshek*Hay punhituwanda ya ad Moschian Mountains an wad Asia (unu ad Turkey). ya hay pamayadda goh ya hay himbutda, ya nan gina'udan gambang di niyamma.
14 Ya hay ibayad ay nan iBeth Togarmah†Unu nan i'Armenia. ya kabayu an mabalin an muntamu, ya nan kabayun ma'usal hi gubat, ya nan alyondan mul‡Bahaom nan footnote di I Ki. 10:25. an kabayu goh.
15 Ya ta"on hi un nan iRhodes§Numpunhitudah nan islah nan baybay an neheggon ad Asia (unu ad Turkey). ya nan bimmabluy hinan pingit di baybay ya luma'udan da'yu an hay pumbayadda ya hay ba'git di elepante an ma'alih ivory ya nan ma'ulhin ayiw.
16 Ya nan i'Aram*Unu nan iSyria. ya pun'iyalida nan nun'abalul an batu, ya nan mun'aphod an lo'ob an mumbolah, ya nan nun'aboldaan an lo'ob, ya umat hinan nun'abalul an batun ma'alah baybay an coral†Hiyay batuh nalpud dolom hinan baybay. ya nan ruby‡Hiyay mumbolah an nanginan batu. ta ihukatdah nan ila'uyu.
17 Ya ta"on hi un nan iJudah ya nan i'Israel ya hay ihukatdah nan ila'uyu ya nan wheat an nalpud Minnith, ya nan danum di iyu'an, ya nan kindi, ya nan lanan olibo, ya nan mumpabangluh ma'an.
18 Ya hay pumbayad ay goh nan iDamascus§Didanay numpunhituh nan kapitulyud Syria. hinan alandan ila'uyu ya nan ma'inum an malpud Helbon*Ohan babluy ad Syria. ya nan dutdut di kalnilu an malpud Zahar.†Ohan babluy ad Syria.
19 Ya nan mumpungkumildun holag Dan an didah nan iGreece an malpud Uzal‡Mid mapto' ya ad Yemen. ya luma'udah nan ila'uyu an hay pumbayadda ya nan pumpabangluh ma'an§Umat hinan cinnamon ya calamus. ya nan nabohal an gina'u.
20 Ya hay pumbayad ay goh nan iDedan*Diday ohan tribon numpunhitud Edom. hinan alandan ila'uyu ya nan uloh an miyap'ap hi bonog di kabayu.
21 Ya hay ihukat ay goh nan i'Arabia an didah nan i'ibbadan a'ap'apud Kedar†Nan numpunhituh nan tuldan abung hinan mapulun ad Arabia. ya nan uyaw, ya nan manilhig an kalnilu, ya gandeng.
22 Ya hay pumbayad ay goh nan iSheba‡iYemenda. ya iRaamah§Didanay numpunhituh ohan siudad ad Arabia. ya nan nun'abalul an batu an umat hi balitu' ya nan mun'aphod an pumpabangluh ma'an.
23 Ya ta"on un nan iHaran,*Didanay numpunhitud Mesopotamia. ya iKanneh,†Mid nanginnilad ugwan hi nunhituwanda. ya i'Eden,‡Didanay numpunhitud Mesopotamia, mu bo'on nan Galden an Eden di awadanda. ya iSheba, ya i'Ashur,§Didanay numpunhituh nan ohan siudad ad Assyria, ya henen babluyday nalpuwan nan ngadan di nasyonda. ya iKilmad*Mid nanginnilad ugwan hi babluy hi nunhituwanda. an mumpungkumildu ya 24 pun'iyalida goh di mun'aphod an lo'ob an munggudlay kolol di udum, ya naboldaan di udum, ya nan abo' an numbino'ob'on di kololna, ya nan nun'ahamad an tali.
25 Ya hay pumpangilugananyuh nan do'ol an ila'uyu ya nan pupul di iTarshish,
ya nipaddung nan babluyyun ten pupul an napnuh gina'u.
26 Mu hidin awadanyuh gagwana ya paddungnay umali nan mabi'ah an puo',†Hay ipa"elna ya nan Alin hi Nebuchadnezzar ya nan titindaluna.
ya pina"ina nan pupul an nilugananyu.
27 At an amin ayun paddungnay ni'lugan hinan pupul an titindalu,
ya kalpentelo,
ya nan mumpungkumildu,
ya ta"on hi un nan mumpummunihuh nan pupul ya paddungnay mumpunlonong ayu.
Ya paddungnay munlonong hinan baybay nan do'ol an nun'abalul an inadangyanyun wah nan pupul.
At umat hinay ma'at hinan babluyyu.
28 At paddungnay mun'alawaaw di tu'u'yun mumpunlonong
an ay ihunay umalyog nan pingit di baybay.
29 At nan mumpuntamuh nan udum an pupul ya puntataynanda nan pupulda
ta mumpapanguydah nan pingit di baybay ta amangondah nen ma'at ay da'yu.
30 At dumalat enen ma'at ay da'yu ya pun'it'u'day kilada,
ya pun'iloglogday hupu' an gunda mumpunlapug hinan dapul.
31 Ya pummukmukanday uluda,
ya numpunlubungdah langgut
ti nidugah di punlungdayaandan nen ma'at ay da'yu.
32 Ya umayadyo'dah nan ma'at ay da'yu an alyonday,
Mi'id di mipaddung hi amaphod nan babluy ad Tyre,
mu namengpenghan an na'umah hinan baybay!
33 Do'ol din impa'amlongyun mumpungkumildu,
ya do'ol din impa'adangyanyun ali an dumalat nan mun'aphod an ila'uyu.
34 Mu ad ugwan ya napogpog ayu an paddungnay nilubu' ayuh bunol di baybay,
ya an amin nan inadangyanyu ya ta"on hi un nan puntamuonyu ya ni'lubu'dan da'yu.
35 At awniat manoh'a nan bimmabluy hinan pingit di baybay enen ma'at ay da'yu.
At ta"on hi un nan alida ya ma"attig hi angahda
an nidugah di tuma'tandah pangngolandan nen ma'at ay da'yu.
36 Ya umat goh hinan mumpungkumilduh nan abablubabluy
an nidugah di tuma'tandah nan ma'at ay da'yu.
Umat hituy ma'at ay da'yu ta apogpoganyu nongkay an iTyre.”

- Ezekiel
- <
- 27
- >

*27:6 Hiyah ne ha'gud di elepante.

†27:7 Unu purple.

‡27:7 Unu blue.

§27:7 Ohan babluy ad Cyprus.

*27:8 Daten duwan siudad ya ad Phoenicia goh an umat hi awadan ad Tyre.

†27:9 Unu ad Byblos an oha goh an siudad ad Phoenicia.

‡27:10 Ohan babluy ad Asia (unu ad Turkey).

§27:11 Unu ad Cilicia (unu ad Turkey).

*27:11 Mid nanginnilad ugwan hi awadan ten siudad.

†27:12 Unu nan iSpain.

‡27:12 Unu lead hinan hapit di mumpaha'.

§27:13 Unu nan iPontus (unu nan iTurkey).

*27:13 Hay punhituwanda ya ad Moschian Mountains an wad Asia (unu ad Turkey).

†27:14 Unu nan i'Armenia.

‡27:14 Bahaom nan footnote di I Ki. 10:25.

§27:15 Numpunhitudah nan islah nan baybay an neheggon ad Asia (unu ad Turkey).

*27:16 Unu nan iSyria.

†27:16 Hiyay batuh nalpud dolom hinan baybay.

‡27:16 Hiyay mumbolah an nanginan batu.

§27:18 Didanay numpunhituh nan kapitulyud Syria.

*27:18 Ohan babluy ad Syria.

†27:18 Ohan babluy ad Syria.

‡27:19 Mid mapto' ya ad Yemen.

§27:19 Umat hinan cinnamon ya calamus.

*27:20 Diday ohan tribon numpunhitud Edom.

†27:21 Nan numpunhituh nan tuldan abung hinan mapulun ad Arabia.

‡27:22 iYemenda.

§27:22 Didanay numpunhituh ohan siudad ad Arabia.

*27:23 Didanay numpunhitud Mesopotamia.

†27:23 Mid nanginnilad ugwan hi nunhituwanda.

‡27:23 Didanay numpunhitud Mesopotamia, mu bo'on nan Galden an Eden di awadanda.

§27:23 Didanay numpunhituh nan ohan siudad ad Assyria, ya henen babluyday nalpuwan nan ngadan di nasyonda.

*27:23 Mid nanginnilad ugwan hi babluy hi nunhituwanda.

†27:26 Hay ipa"elna ya nan Alin hi Nebuchadnezzar ya nan titindaluna.

© 2018 WBT