- Revelation
- <
- 21
- >

21
Nan Balun Luta ya ad Daya
1 Ya unat goh nalpah hanan na'at ya tinnig'u han balun luta ya nan balu goh an ad daya ti din nahhun an ad daya, ya luta, ya baybay ya nun'a'ubahda. 2 Ya tinnig'u an nalpud abuniyan han me'gonan an babluy Apo Dios an hiyah ne nan balbalun ad Jerusalem. Ya henen babluy ya na'ippaphodon Apo Dios an umat hi nangipaphodandah nan lubung di babain mungkasal. 3 Ya dengngol'u han magangoh an hapit an nalpuh nan tronon di Mumpapto' an inalinay, “Mi'hina mahkay hi Apo Dios hinan tataguna. At Hiya mahkay di Diosda. 4 Ya adida mahkay lumugwa ti mi'id di ligat, ya dogoh, ya munha'it, ya atoy, ya punlungdayaan di tatagu, ya mi'id mahkay di dumalat hi kilaanda ti maluman an amin nan wadah din hopapna.”
5 Ya inalin din inumbun hi trononan Mumpapto' di, “Ad ugwan ya maluman an amin hi balu!” Ya inalinan ha"in di, “Itudo'mu hanan inali' ti immannung an makulug.”
6 Ya inalina goh di, “Nalpah mahkay! Ha"in ya wagwadaa' tuwali ya un malmun amin di logom, ya wadawadaa' hi enggana. Ha"in di alpuwan an amin,*Unu Ha"in ya umata' hi letra an alpha (bahaom nan footnote di Rev. 1:8). ya Ha"in di pogpog an amin.†Unu Ha"in ya umata' hi letra an omega (bahaom nan footnote di Rev. 1:8). Ya nan tagun paddungnay na'uwaw ya idata' hi danum an mi'id di bayadnan umidat hi nitaguan hi mi'id pogpogna. 7 Ya nan tagun mangabak an adina idinong di pangulugna an ta"on un way malgom hi ma'at ay hiya ya Ha"in di Diosna, ya hiyay imbaluy'u. 8 Mu nan agguy nangun'unud ay Ha"in ti nan nitaguanday ihihi'alda, ya nan nangidinong hi pangulugdan Ha"in, ya nan nanganangat hi nun'appuhi, ya nan pimmatopatoy, ya nan immilugtap, ya nan nummadyik,‡Nan nummadyik hidin amatagun Apostoles John ya inlamutday numbino'ob'on an middum ta miyamma nan umat hinan hiwang ta ipa'adagwin nan ad bagi anuy nappuhin lennawa. ya nan ma'aladyah, ya nan nundayaw hi bulul ya umuydah nan apuy an hiyah ne alyondan pidwan di atayan.”
Nan Balun ad Jerusalem
9 Nan ohah nan pitun anghel an nangdon hi pituh duyun nittuwan di pitun mangidat hi angunuh di ligat ya immalin ha"in, ya inalinay, “Umali'a ta ipattig'un he"ay iyahawan nan ay Uyaw an Kalnilu.” 10 Ya paddungnay numpa'enap nan Na'abuniyanan an Lennawan ha"in, ya inyuya' hinan anghel hinan tulid di ata'nang ahan an duntug, ya impattignan ha"in nan ma"aphod an babluy an ad Jerusalem an mun'ul'ullay an mun'ohop an nalpun Apo Dios ad abuniyan. 11 Ya henen babluy ya munhenel hi anabagbagtun Apo Dios an umat hinan nabalul an batun ma'alih jasper§Hay kololna ya mumbolah unu brown. an ma'allenang an ay crystal. 12 Ya nun'a'allup di nunlene'woh eden babluy, ya himpulu ta duway pantawna an nepongan di hinohhan anghel an mun'adug. Ya nepong an nitudo' ay daden pantaw di ngadan nan himpulu ta duwan holag Israel. 13 At hintutluy pantaw di allup hi napinpinangngel enen babluy an ad Jerusalem ti tuluh appit di buhu'an nan algaw, ya tulu goh hi appit di alimuhan di algaw, ya nahintitlu goh hi appit hi agwan ya iggid hi un hagangon di buhu'an di algaw. 14 Ya hay nipabunan nen allup di babluy ya nan himpulu ta duwan batun nitud'an di ngadan nan himpulu ta duwan a'apostoles nan ay Uyaw an Kalnilu.
15 Ya din anghel an ni'hapit ay ha"in ya waday inodnanah lukud an balitu' an hiyah ne din nunlukudnah nan babluy, ya nan pantaw di allup, ya nan inadu"oy din allup. 16 Ya henen babluy ya numpapaddung di benellogna ya inadu"oyna. Linukud nan anghel di inabellogna, ya inadu"oyna, ya inata'nangna, ya duway libu ta han opat di gahut an kilomitlu. 17 Ya linukudna goh nan allup, ya duway gahut di umpih inata'nangna. Umat hi punlukud di taguy nunlukud nen anghel. 18 Ya netpeng hinan allup nan nanginan batun ma'alih jasper. Ya hay niyamman nen babluy ya nan namahmah an balitu' an humilin umat hi halmeng. 19 Ya hay nipabunan nongkay nan allup ya nan numbino'ob'on an nun'anginan batu.*Ta"on un nibaag di himpulu ta duwan ngadan di nun'anginan batuh nan verses 19-20 mu agguy tu'u inilah un hiyah ne makulug hi ngadanda. Ya hay nahhun hi nipabunan nan allup ya nan ma'alih jasper,†Bahaom nan footnote di verse 11 ta innilaom di kololna. ya un mahkay nan ma'alih sapphire,‡Hay kololna ya blue. ya un mahkay nan ma'alih chalcedony,§Hay kololna ya mumpaha' unu gray. ya un mahkay nan ma'alih emerald,*Hay kololna ya munlangta (unu green). 20 ya un mahkay nan ma'alih sardonyx,†Hay kololna ya mumpaha'. ya un mahkay nan ma'alih carnelian,‡Hay kololna ya mumbolah. ya un mahkay nan ma'alih chrysolite,§Hay kololna ya muntitiba (unu yellow). ya un mahkay nan ma'alih beryl,*Hay kololna ya munlangta nin. ya un mahkay nan ma'alih topaz,†Hay aatna ya umat hinan halmeng an mid di kololna. ya un mahkay nan ma'alih chrysoprase,‡Hay kololna ya muntitiba. ya un mahkay nan ma'alih jacinth,§Hay kololna ya nilamut nan mumbolah hinan brown. ya un mahkay nan ma'alih amethyst.*Hay kololna ya munggudla (unu purple). 21 Ya hinohhan danen himpulu ta duwan pantaw ya hay niyamma ya perlas.†Numbino'ob'on di kololda, mu do'do'ol di mumpaha'. Ya hay alpuwan nan perlas ya nan abung di oyster an ay te"am an wah nan baybay.
Ya nan kalatah di ya nabalitu'an an humilin umat hi halmeng.
22 Ya mi'id tinnig'uh Timpludah di ti adi mahapul ti wadah dih Apo Dios an nidugah di abalinana ya nan ay Uyaw an Kalnilun paddungnay Timpluda. 23 Ya adi goh mahapul di algaw ya bulan ti hay anabagbagtun Apo Dios ya nan ay Uyaw an Kalniluy mamatal eden babluy. 24 Ya nan patal nen balun ad Jerusalem di mamatal hi owon di tataguh nan abablubabluy. Ya an amin nan a'alih nan abablubabluy ya umuydah di an mundayaw, ya ipa'inniladan nalpun Apo Dios an amin di anabagtu ya inadangyanda. 25 Ya adi mitangtangob nan pantaw nen babluy an un mibubughul ti mapatal hidi an mi'id mahdom. 26 Ya ita'in an amin di tatagun umuy mundayaw di inadangyandah di. 27 Ya mi'id di nappuhih miyabulut hidi, at hiyanan nan munlayah ya nan umipabain di ato'atonda ya adi nonongan immuydah di. Ti ammuna nan waday nitudo' di ngadandah nan liblun inodnan nan ay Uyaw an Kalnilu di mabalin hi umuy hidi.

- Revelation
- <
- 21
- >

*21:6 Unu Ha"in ya umata' hi letra an alpha (bahaom nan footnote di Rev. 1:8).

†21:6 Unu Ha"in ya umata' hi letra an omega (bahaom nan footnote di Rev. 1:8).

‡21:8 Nan nummadyik hidin amatagun Apostoles John ya inlamutday numbino'ob'on an middum ta miyamma nan umat hinan hiwang ta ipa'adagwin nan ad bagi anuy nappuhin lennawa.

§21:11 Hay kololna ya mumbolah unu brown.

*21:19 Ta"on un nibaag di himpulu ta duwan ngadan di nun'anginan batuh nan verses 19-20 mu agguy tu'u inilah un hiyah ne makulug hi ngadanda.

†21:19 Bahaom nan footnote di verse 11 ta innilaom di kololna.

‡21:19 Hay kololna ya blue.

§21:19 Hay kololna ya mumpaha' unu gray.

*21:19 Hay kololna ya munlangta (unu green).

†21:20 Hay kololna ya mumpaha'.

‡21:20 Hay kololna ya mumbolah.

§21:20 Hay kololna ya muntitiba (unu yellow).

*21:20 Hay kololna ya munlangta nin.

†21:20 Hay aatna ya umat hinan halmeng an mid di kololna.

‡21:20 Hay kololna ya muntitiba.

§21:20 Hay kololna ya nilamut nan mumbolah hinan brown.

*21:20 Hay kololna ya munggudla (unu purple).

†21:21 Numbino'ob'on di kololda, mu do'do'ol di mumpaha'. Ya hay alpuwan nan perlas ya nan abung di oyster an ay te"am an wah nan baybay.

© 2018 WBT