- Exodus
- <
- 2
- >

2
Hay Nitungawan Moses
(Ac. 7:20-21; Heb. 11:23)
1 Ya wada han lala'in nalpuh holag Levi*Hi Amram di ngadana (Ex. 6:20). an inahawana han nalpu goh hinan holag Levi.†Hi Jochebed di ngadana (Ex. 6:20). 2 Ya nunhabih den babai ta nuntungaw, ya lala'i.‡Mid mapto' ya na'at hidin 1525 B.C. Ya unat goh tinnig inana an ma'apgohan di a'ung'ungngana ya impo"oynah tuluy bulan. 3 Mu la'tot ya mid olognan mangipo"oy, at innalna han bahkit an hay niyamma ya tubun di ga'ad, ya inhamadnan linita ta adi luhton di danum. Ya unat goh nalpah ya innalnah den ung'ungnga, ya inittuna, ya inyuynah nan pingit di Wangwang an Nile, ya impatabla'nah nan wadan di adudu"oy an holo'. 4 Ya impiyadugnah nan ungan babai an agin den ung'ungnga ta tigonay ma'at ay hiya, mu nibataan di awadana.§Hi Miriam di ngadana (Ex. 15:20).
5 Ya heden algaw ya immuy din babain imbaluy nan alid Egypt*Hay ngadana nin ya hi Hatshepsut an numbalin hi queen hidi (1503-1482 B.C.). an umuy mun'amoh hinan wangwang. Ya nan tatagalana ya nundaldallanandah nan pingit di wangwang. Ya unat goh inamang nan imbaluy di alih de han bahkit hinan way adudu"oy an holo' ya hennagnay ohah nan tatagalana ta immuyna innal. 6 Ya unat goh linuptin din imbaluy di ali nan hanin di bahkit ya tinnignah den ung'ungngan kumilakila, at inggohgohana. Ya inalinay, “Hiyah te ohah nan imbaluy di Hudyu!”
7 Ya han babai an agin den ung'ungnga ya immuy hinan imbaluy di ali, ya inalinay, “Pohdom ay ya umuy'u ayagan di ohah nan babain Hudyu ta hiyay manalimun enen ung'ungnga.”
8 Ya tembal nan imbaluy di alin inalinay, “Oo, eka mun'ayag.”
At immuy heden unga, ya inayaganah inan den ung'ungnga. 9 Ya unat goh inyuynah den babai ya inalin den imbaluy di alin hiyay, “Awitom heten ung'ungnga ta halimunam, at idat'uy bo'laom.” At inawitna nan ung'ungnga, ya hinalimunana.
10 Ya unat goh immong'ongngol heden ung'ungnga ya inyuy den babaih nan imbaluy di ali an hiyay nangekkop hi ad imbaluy.†Unu inagawitna hiya. Ya nginadnana ta hi Moses‡Hay pohdonan ibaga ya agaw. ti inalinay, “Nan danum di nangagawa' ay hiya.”
Hay Limmayawan Moses ta Immuy ad Midian
(Ac. 7:23-29; Heb. 11:24-26)
11 Ya unat goh immilog hi Moses§Intudun Stephen an amin di mituduh nan i'Egypt ya nitudu goh ay Moses (Ac. 7:22). at immuy an nannig hinan i'ibbanan Hudyu, ya tinnignay aat di nunnaud hi pumpaligligatandan muntamu.*Hay tawon Moses eden timpu ya napat (Ac. 7:23). Ya tinnigna goh han ohan i'Egypt an punhuplitna nan ohan Hudyu. 12 Ya muntiggatiggaw hi Moses an mi'id ah taguh mannig, at pinatoynah de han i'Egypt, ya inlubu'nah nan panag heden natoy.
13 Ya nabiggat goh ya numbangngad hi Moses, ya inah'upana han duwan Hudyun mumpattoyda. At inalinah nan numbahol di, “Anaad ta punhudpa'mu han ibbam an Hudyu?”
14 Ya tembal den lala'in inalinay, “Undan he"ay pento'dah ap'apuh mangipanuh ay da'mi? Undan alyom ta patayona' an umat hinan namatayam hinan i'Egypt?” Ya ma'atta'ot hi Moses ti ininnilanan waday nanginnilah nan inatna.
15 Ya unat goh dengngol nan alih†Hay ngadana nin ya nan Alin hi Thutmose III (1502-1448 B.C.). Nob'on nan ali an nitudo' hi Ex. 1:8. den na'at ya penhodnan ipapatoy hi Moses. Mu limmayaw hi Moses ta immuy hi ad Midian, ya hidiy ni'hituwana. Mu heden dimmatngana ya inum'umbun hinan way bubun. 16 Ya hidid Midian ya wada han padi‡Duway ngadana an Reuel (an hay ibalinana ya ligwan Apo Dios; Ex. 2:18) di oha ya Jethro nan miyadwa (an hay ibalinana ya apu; Ex. 3:1). Hiya ya padi, ya mid mapto' ya dinayawnah Apo Dios ti hi apunan hi Midian ya ohan holag da Abraham ay Keturah, at iniladah Apo Dios (Gen. 25:1-2). an pituy binabaih imbabaluyna. Ya daden binabai ya immuydah nan way bubun ta ipa'inumanda nan initnuddan kalnilun amada. 17 Ya immuyda goh nan udum an mumpahtul, ya hinu'witda daden binabai. At immuy mah hi Moses ta binaliwana dida, ya nun'ipa'inumana din kalnilun nan binabai.
18 Ya unat goh immanamut daden hina"agi an imbabaluy Reuel ya inalin amaday, “Anaad ta ag'aga ayun umanamut ad ugwan?”
19 Ya inaliday, “Manu ay ya wada han lala'in i'Egypt an bimmadang ay da'mih din panu'witan nan udum an mumpahtul ay da'mih nan bubun, ya hiya goh nangngal hinan danum, ya nun'ipa'inumana nan kalnilu tu'u.”
20 Ya inalin amaday, “At hay wadan mah nen lala'i? Anaad ta tinaynanyu? Ekayu ayagan ta me"an ay ditu'u!”
21 At ni'hituh Moses ay Reuel. Ya la'tot ya inyabulut Reuel an ahawaon Moses han imbaluyna an hi Zipporah.§Hay pohdonan ibaga ya hamuti. 22 At nalmuy imbaluydan lala'i, ya hay impingadan Moses ya hi Gershom*Hay pohdonan ibaga ya bunag. ti inalinay, “Ha"in ya unna' atog bunag eten babluy.”
23 Ya naluh di do'ol hi tawon ya natoy din alid Egypt.†Nahuluk di nabongle ta han opat di tawon hi nun'alian Thutmose III (1502-1448 B.C.). Mu nan holag Israel ya gun miyal'allay ipaligligatanda an dumalat nan tamuda, ya la'tot ya ahibabagadah badang ay Apo Dios. 24 At dengngol Apo Dios nan pumpahmo'anda, ya ninomnomna din intulagnah nan o'ommodda an da Abraham, ya hi Isaac, ya hi Jacob. 25 At nidugah di homo'nan didah nan papanniganah nan ipaligligatanda.

- Exodus
- <
- 2
- >

*2:1 Hi Amram di ngadana (Ex. 6:20).

†2:1 Hi Jochebed di ngadana (Ex. 6:20).

‡2:2 Mid mapto' ya na'at hidin 1525 B.C.

§2:4 Hi Miriam di ngadana (Ex. 15:20).

*2:5 Hay ngadana nin ya hi Hatshepsut an numbalin hi queen hidi (1503-1482 B.C.).

†2:10 Unu inagawitna hiya.

‡2:10 Hay pohdonan ibaga ya agaw.

§2:11 Intudun Stephen an amin di mituduh nan i'Egypt ya nitudu goh ay Moses (Ac. 7:22).

*2:11 Hay tawon Moses eden timpu ya napat (Ac. 7:23).

†2:15 Hay ngadana nin ya nan Alin hi Thutmose III (1502-1448 B.C.). Nob'on nan ali an nitudo' hi Ex. 1:8.

‡2:16 Duway ngadana an Reuel (an hay ibalinana ya ligwan Apo Dios; Ex. 2:18) di oha ya Jethro nan miyadwa (an hay ibalinana ya apu; Ex. 3:1). Hiya ya padi, ya mid mapto' ya dinayawnah Apo Dios ti hi apunan hi Midian ya ohan holag da Abraham ay Keturah, at iniladah Apo Dios (Gen. 25:1-2).

§2:21 Hay pohdonan ibaga ya hamuti.

*2:22 Hay pohdonan ibaga ya bunag.

†2:23 Nahuluk di nabongle ta han opat di tawon hi nun'alian Thutmose III (1502-1448 B.C.).

© 2018 WBT